copyright@minedu.fi/anna.vuopala@minedu.fi 31.3.2015

**VALMISTAUTUMINEN EU:N KOMISSION DIGITAALISIA SISÄMARKKINOITA (DSM) KOSKEVAAN STRATEGIAAN**

Kiitämme mahdollisuudesta esittää näkemyksiä ja antaa kannanottoja EU:n komission valmisteilla olevaan DSM-strategiaan. Opetus- ja kulttuuriministeriö on 5.3.2015 lähettämässään lausuntopyynnössä pyytänyt tekijänoikeusasioiden neuvottelukunnan jäseniä esittämään asiassa alustavia kantojaan. Lausuntojen perusteella tehdään yhteenveto, jota käsitellään tekijänoikeusasioiden neuvottelukunnan kokouksessa 13.4.2015.

Tuotos on saanut kansainvälisten av-alan yhteistyöjärjestöjensä välityksellä tietoa komission alustavista kannoista. Näistä viimeisimmät perustuvat EU:n komission kollegion kokouksessaan 25.3.2015 esittämiin näkemyksiin, joista av-alan kannalta ongelmallisimpia ovat komission ns. territoriaalisuutta (ml. geo-blocking) koskevat suunnitelmat. Tuotos on yhdessä useiden av-alan muiden järjestöjen kanssa lähettänyt komissaari Jyrki Kataiselle 20.3.2015 kannanoton, jossa otetaan kantaa juuri territoriaalisuuteen. Liitämme sen osaksi nyt annettavaa lausuntoamme.

**Keskeiset viestimme:**

1. Av-ala katsoo, ettei EU:ssa tule ottaa käyttöön sellaisia oikeudellisia tai lainsäädännöllisiä keinoja, joilla puututaan elokuva- tai muun av-tuotannon liiketoiminnan (käyttöoikeuksien myynnin) vapauteen tai sopimusvapauteen. Territoriaalisuudella on av-alan liiketoiminnassa yhä ratkaisevan tärkeä merkitys.

Av-tuotannon rahoitus perustuu yksinoikeudella alueellisesti ja ajallisesti rajattujen käyttöoikeuksien ennakkomyyntiin (jo ennen av-tuotannon/kuvaamisen alkamista). TV-tuotannoissa lähettäjäyritykset maksavat yksinoikeudestaan hyödyntää tuotantoa omassa toiminnassaan. Ilman tätä hyödyntämismahdollisuutta, niiden ei ole mahdollista investoida tuotantoon. Tuotannot ovat pääoma-intensiivisiä, joten investoinneille on saatava katetta. Riippumattomat av-tuotantoyhtiöt joutuvat myös kattamaan osan tuotantokustannuksista omarahoitteisesti, yksityisin lainoituksin. Yleisiä vapailta markkinoilta investoijia ei av-tuotantoihin ole, johtuen juuri tuotantojen taloudellisesta riskistä: on vaikea ennalta tietää mistä tuotannosta tai tv-sarjasta tulee kansallinen tai kansainvälinen menestys.

Liitämme oheen av-alan useiden toimijoiden yhteisen kannanoton komissaari Jyrki Kataiselle 20.3.2015 (liite 1).

1. Digitaalisia sisämarkkinoita koskevan EU-strategian ja mahdollisen lainsäädännön tulee perustua tarkkoihin vaikutusarviointeihin. Näissä tulee erityisesti ottaa huomioon elokuva- ja av-alan erityispiirteet.

Pidämme myös tärkeänä, että komissio järjestää julkisen kuulemisen mahdollisista aloitteistaan, ennen varsinaisista toimenpiteistä päättämistä ja näihin ryhtymistä.

1. Komission ehdottama keino maakohtaisten (käyttö)oikeuksien kieltämisestä vaikuttaisi arvaamattomalla tavalla Euroopan audiovisuaaliseen markkinaan. Se vaarantaa kansallisten toimijoiden – kuten av-tuottajien, lähettäjäyritysten sekä levittäjien – mahdollisuuksia tuottaa ja tarjota erityisesti suomalaisille suunnattuja sisältöjä (mutta myös kotimaista tuotantoa ylipäätään). Tämä heikentäisi kotimaisten kuluttajien sisällön tarjontaa, mutta myös digitaalisia palveluja, sillä kotimainen sisältö on osoittautunut kysytyimmäksi sisällöksi erilaisissa palveluissa.

Komission ehdotus suosisi käytännössä ylikansallisia ja amerikkalaisia toimijoita kasvattaen entisestään näiden markkina-asemaa. Niiden liiketoimintaan ja käyttöoikeuksien myyntiin ei EU-sääntelyllä olisi vaikutusta. Kun EU-maiden kansallisten av-toimijoiden toimintaedellytykset heikkenevät, tulee tästä välitöntä kilpailuetua ylikansallisille toimijoille. Myös eurooppalainen kulttuuri olisi tässä häviäjänä.

Tuotos yhtyy tässä mm. MTV:n lausunnossaan esittämiin huoliin (18.3.).

Tuotos liittää oheen myös av-alan eräiden kansainvälisten järjestöjen laatiman luonnoksen kannanottona komission suunnitelmille (liite 2).

Av-ala kiinnittää yleisesti huomiota sisältömarkkinoiden taloutta ja työllisyyttä koskevaan vaikutukseen EU-alueella. Taantuman aikaan on syytä olla erityisen varovainen ryhdyttäessä sellaisiin toimenpiteisiin, joilla puututaan voimakkaasti sisältötuotannon edellytyksiin (viittaamme tässä erityisesti territoriaalisuuteen). Av-tuotantoala on myös työntekijä-intensiivistä. Taloudelliset vaikutusarvioinnit tulee tästä syystä tehdä huolellisesti ja kattavasti. Painopistettä on pantava markkinoiden muuttumista koskeviin alakohtaisiin vaikutuksiin sekä kokonaisvaikutuksiin, jotka ovat mitattavissa. Myös positiiviset odotusarvot, joita saatetaan asettaa ”digitaalisiin markkinoihin”, tulee voida pohjata konkreettisiin arvioihin. On syytä välttää ”digitaalista hype:ä”.

1. Otamme lyhyesti ja alustavasti kantaa seuraaviin tavoitteisiin, joita saamiemme tietojen mukaan saattaa sisältyä komission EU-strategiaan:
	1. Full portability of legally acquired content
		* Katsomme, että territoriaalisuuden purkaminen on hyvin järeä toimenpide, jolla on arvaamattomat ja laajat vaikutukset audiovisuaalisiin markkinoihin ja talouteen. Tulisi ensisijaisesti pohtia palveluihin liittyviä ratkaisuja ja malleja, joilla voidaan toteuttaa ”portability” muilla keinoin.
	2. Facilitation of access to cross-border services
		* Tätä tulisi ensisijassa viedä eteenpäin eri toimijoiden yhteistyössä ja vapaaehtoisin toimin ja suosituksin. Stakeholder foorumeista on saatu hyviä kokemuksia ja myös uusia ratkaisumalleja, jotka samalla ovat markkinoiden kannalta kestäviä (esimerkkinä Suomessa Npvr).
	3. More flexible use of content for specific purposes (e.g. research, education, text and data mining)
		* Komission mahdollisista ehdotuksista ja ratkaisumalleista on tärkeä käydä julkista keskustelua. Julkinen konsultaatio on siten tarpeen.
	4. Better enforcement of rights
		* On tärkeää vahvistaa tekijänoikeuksien täyntäntöönpanokeinoja sekä luoda insentiivejä, joilla kannustetaan käyttämään laillisia palveluja.
2. Opetuskäyttö on edelleen merkittävässä asemassa etenkin elokuvien mutta myös muiden av-teosten osalta. Av-teoksia käytetään kouluissa ja oppilaitoksissa sekä muussakin opetuskäytössä yhä enenevässä määrin. Av-alan tulee jatkossakin saada korvausta opetuskäytöstä. Viime päivien uutisointeihin viitaten kiinnitämme huomiota siihen, että oppilaitoksille hankitaan opettaja- ja oppilaskohtaisesti mm. taulutietokoneita ja tabletteja. Tämä kehitys mahdollistaa enenevästi myös av-sisällön hyödyntämisen opetuksessa. Niin digitaalisten laitteiden ja palvelujen kuin sisällönkin (kuten av-teokset) käytöstä on maksettava korvausta. Myös laitteista ja sovelluksista aiheutuu paitsi hankintakulu myös käyttökorvauksia.
3. Tuotos yhtyy muilta osin Lyhdyn yhteisessä kannanotossa esitettyihin näkökohtiin ja varaa mahdollisuuden palata näihin kysymyksiin tarkemmin av-alan näkökulmasta sitten, kun EU:n komission tulevasta strategiasta saadaan tarkempaa tietoa ja kirjallisia esityksiä (tai luonnoksia).

Av-tuottajien tekijänoikeusyhdistys Tuotos ry

*Kirsi Salo*

Lakimies

**Tuotos ry** hallinnoi ja valvoo elokuvateosten ja audiovisuaalisten tallenteiden tuottajien oikeuksia. Tuotos edustaa noin 250 Suomessa toimivaa av-tuotantoyhtiötä, erityisesti sopimuslisenssein hallinnoitavissa käyttösopimuksissa ja uusilla yksilöllistä lisensointia täydentävillä kollektiivihallinnon aloilla. Kansainvälisen vastavuoroisuussopimuksen perusteella Tuotos edustaa yli 15.000 ulkomaista AV-tuotantoyritystä Suomessa edelleen lähettämisen ja opetustallentamisen alueella.

Tuotoksen jäseniä ovat Suomen elokuvatuottajien keskusliitto SEK ry, Suomen audiovisuaalisen alan tuottajat SATU ry ja animaatiotuottajia edustava Finnanimation ry.